
Comisia pentru buget,

finanţe şi bănci

Bucureşti,   05.12.2002

Nr. 570

AVIZ

asupra propunerii legislative privind acordarea unui ajutor social mamelor care nasc şi cresc trei sau mai mulţi copii
Cu adresa nr. 346 din 21.11.2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind acordarea unui ajutor social mamelor care nasc şi cresc trei sau mai mulţi copii. 

In urma examinării, în şedinţa din data de 05.12.2002, Comisia, cu unanimitate de voturi, a hotărât respingerea din următoarele considerente:

Potrivit art. 137 alin. (5) din Constituţia României “nici o cheltuială bugetară nu poate fi aprobată fără stabilirea sursei de finanţare”. În acelaşi sens, art. 10 alin. (2) din Legea nr. 72/1996 privind finanţele publice, cu completările ulterioare, prevede că atunci când, în cursul execuţiei bugetare, se fac propuneri de elaborare a unor acte normative a căror aplicare atrage micşorarea veniturilor sau majorarea cheltuielilor aprobate prin buget, iniţiatorii au obligaţia să prevadă şi mijloacele necesare acoperirii golului de venituri sau sporului de cheltuieli, prevedere care lipseşte din textul propunerii legislative.

Ministerul Muncii şi Solidarităţii Sociale a definitivat proiectul Legii privind protecţia maternităţii şi familiilor cu copii în vârstă de până la trei ani. Scopul acestui proiect de act normativ îl constituie creşterea natalităţii, prin adoptarea de măsuri de protecţie a sănătăţii la locul de muncă pentru salariatele gravide, lăuze şi cele care alăptează, precum şi asigurarea creşterii şi îngrijirii copilului de până la 3 ani/ respectiv 4 ani pentru copii cu handicap, în mediul familial.

Prin prevederile sale acest proiect de Lege va completa o serie de reglementări cuprinse în Legea nr. 19/2000 privind sistemul public de pensii şi alte drepturi de asigurări sociale şi în Legea nr. 210/1999 privind concediul paternal.

Totodată, prin el va fi definitivat procesul de preluare în legislaţia naţională a aquis-ului comunitar în domeniu.

